Mans vas vir moord by Pta-supermarkArgieffoto Drie mans is Dinsdag tydens ŉ intelligensiegedrewe poging deur die polisie in Pretoria in hegtenis geneem in verband met ŉ moord en ŉ rooftog by ŉ plaaslike supermark verlede jaar. Kapt. Augustinah Selepe, polisiewoordvoerder, het Woensdag aan Maroela Media gesê dié sukses volg ná ŉ gesamentlike poging deur die Tshwane-Wes-polisiegroepering se intelligensiedienste en trio-misdaadeenheid. Volgens Selepe het die polisieoperasie in Olievenhoutbosch plaasgevind waartydens die drie gesoekte verdagtes, tussen 23 en 29 jaar oud, in hegtenis geneem is. Dit volg nadat ŉ man in Oktober tydens ŉ rooftog by die AK-supermark in Olievenhoutbosch doodgeskiet is. Die verdagtes moet binnekort in die hof verskyn op aanklag van moord en sakeroof.